Omnibus presentes litteras inspecturis, officialis Autissiod., salutem in Domino. Notum facimus, quod in nostra presentia constituti, religiosus vir, frater Galterius, prior Sancti-Gervasii Autissiod., ex una parte, et Guillelmus de Preseeyo, armiger, ex altera, recognoverunt se ad invicem permutationem fecisse de rebus infra scriptis et res infra scriptas alter alteri, permutationis nomine, tradidisse; videlicet, dictus prior illam partem quam habebat, ut dicebat, in molendinis de Naaliaco, et quidquid juris habebat in eis et pertinentiis suis, pro quarta parte quam ipse armiger se habere dicebat in decima de Sancto-Moderato et de Ausiaco, quam quartam partem idem armiger percipiebat, ut dicebat, et percipere commoverat in dictis decimis cum priore predicto, cum curato de Sancto-Moderato et cum abbatissa de Marcilliaco, se devestientes de rebus permutatis, permutationis nomine, et facientes de eis alter alterum permutationis titulo, investiri animo, ut dicebant, transferendi proprietatem possessionem et dominium de rebus permutatis in permutatores predictos; promittentes, per fidem suam in manu nostra corporaliter prestitam, se contra permutationem istam de cetero non venire, et quod in rebus permutatis nihil de cetero reclamabunt. Primo promiserunt res permutatas alter alteri garentire quittas et liberas ad rectum censum, ac restituere omnia dampna que alter eorum vel eorum heredes, seu successores, occasione defectus, incurrerent vel haberent; promisit insuper dictus prior quod, infra dimidium annum postquam abbas creatus fuerit in abbatia Molismensi, litteras faciet dari dicto armigero ab abbate et conventu dicti loci super permutatione predicta. Dictus, vero, armiger, promisit similiter quod permutationem istam a domino feodi et uxore sua laudari faciet et concedi. Has autem conventiones promiserunt partes per fidem suam, videlicet dictus prior, administrationis nomine, se tenere et contra non venire, et se et heredes suos et successores; et pro premissis observandis obligaverunt juridictioni curiæ Autissiod. supposuerunt, ubicumque maneant vel existant; renuntiantes in hoc facto, per fidem omnibus exceptionibus facti et juris que contra premissa possent objici sive dici. Datum, die mercurii post Reminiscere, anno Domini millesimo ducentesimo septuagesimo-primo.